Narodna skupština
20180523

Suština je u tome što država očigledno na neki način uspostavlja monopol. Ako država stoji iza tog privrednog društva, onda morate svim investitorima obezbediti bar približne uslove. Jeste ovo leks specijalis, ali ne zaboravite da jednom kada napravite izuzetak ono postaje pravilo. Ovo vam je posle „Beograda na vodi“ drugi leks specijalis kada je u pitanju građevinska operativa. Morate da vodite računa kakve će to posledice da proizvede na ostale investitore. Morate veoma pažljivo da radite sa tim. Vi ste sada na ovaj način pokazali da je moguće za veoma relativno nisku cenu uraditi kvadratni metar, plasirati ga na tržište. Konkretno, ovde se radi namenski za zaposlene u organima Vlade, ali morate da vodite računa kako će se postupati kada su u pitanju i drugi kvadratni metri koji su na tržištu na prodaji. Znate, neko će čekati da kaže, pa dobro, po istoj logici stvari imaju i prosvetni radnici, imaju i drugi zaposleni u administraciji. To je logika stvari. Kada to pomnožite sa brojem kvadrata, pa vidite gde će završiti ovi ljudi koji se nalaze, uslovno rečeno, na slobodnom tržištu.